A) INDICTIO CAPITULI GENERALIS Nos, Franciscus Trouvé, abbas Cistercii, sacrae Facultatis Parisiensis doctor theologus, … *etc.* benedictionem et pacem a Domino nostro Iesu Christo. Quantum utilitatis et boni ad sacri Ordinis nostri eiusdemque regularis disciplinae conservationem et restaurationem afferat crebra Capitulorum generalium celebratio, luculenter ostendunt ipsa eorumdem natura, scopus et operatio. Ibi enim pia Patrum universitas in spiritu charitatis et concordiae in ardore zeli et lumine prudentiae in nomine Domini sub capite et Patre communi congregati, animata per eum qui in medio eorum se futurum *appromisit* per statuta salutaria locis et temporibus contemperata sartam tectamque tenet primaevam patrum observantiam, eius ruinae solerter praecavet, humanitus forte collapsam studiose restituit, evellit et destruit noxia, proficua aedificat, plantat, rigat, Altissimo culturae eorum incrementum largiente. Nos a longo tempore bonorum horum sacro Ordini nostro procurandorum desiderio ex munere nostro vehementer accensi nulla de re aeque doluimus, quam quod ob varios casus piis huius conventus celebratio multis hucusque annis intermissa fuerit. Nunc vero pace christiano orbi reddita, non ultra differendum censuimus, vel momento temporis quod paterni nostri generalis officii debitum et zelus pro bono et regimine Ordinis nostri, hac in parte a nobis requirunt, quod igitur ad Dei Omnipotentis gloriam et laudem, ad Beatissimae Protectricis nostrae Deiparae honorem, ad animarum salutem et sacri Ordinis nostri incrementum cedat. Nos praesentium tenore paterna nostra generali, seu plenaria totius Ordinis nostri, qua pollemus, auctoritate, proximum Capitulum generale in Cistercio nostro, omnium vestrum matre, principio et origine, die quinta *mensis maii* quae est dominica *Cantate* anni sequentis 1765 celebrandum determinamus et indicimus ; vos omnes et singulos in Christo benigne hortantes et admonentes, et ubi opus fuerit, mandantes expresse et in virtute salutaris obedientiae sub poenis adversus non accedentes ferri solitis, districte praecipientes quatinus legitimo impedimento cessante, de quo tamen nobis et eidem Capitulo nostro generali fidem facere teneamini, praedicta die dominica, in civitate Divionensi, cum modesto, religioso et minime superfluo comitatu, quem praecedentia Capitula nostra generalia praefixerunt, praesentes sitis ; inde Cistercium sub vesperas nobiscum profecturi, ut ibidem sequenti die Capitulum nostrum generale inchoare valeamus. In quo, Divino Spiritu nostris mentibus et consiliis aspirante, et omnium nostrum charitate concurrente, decerni queant quae ad Ordinem pristino seu puritatis candori pietatisque fervori, si inde defecisse forte inventus fuerit, reddendum ; quae ad disparitatem rituum et observantiarum auferendam et reprimendam abusuum licentiam ; quae denique ad morum reformationem, emendationem vitiorum et ad vota nostrae professionis Domino Deo exactius reddenda pertinere ; atque ad iurium, privilegiorum ac immunitatum nostrarum conservationem, necnon ad monasteriorum fidelem in temporalibus administrationem necessaria esse iudicabuntur. Quae omnia, ut meliori ordine, expeditiori via et absque confusione ulla proponi et resolvi queant, volumus ut vestrum unusquisque omnium eorum quae in proximo illo Capitulo generali pro bono et necessitate suae domus aut provinciae proponenda habuerit, notas brevissimis et non nisi necessariis verbis conceptas, tempestive et infra festum Purificationis B. M. V. proxime venturum ad nos transmittat. Singulis porro reverendis Vicariis… *etc.* Mandamus pariter… *etc.* Ordinamus denique… *etc.* Et ne ullum ignorantiae … *etc.* Datum Parisiis in collegio nostro S. Bernardi, sub nostro secretariique nostri signo manuali et maioris contrasigilli nostri appensione, anno Domini 1764, die vero 25 mensis septembris. — *Sic signatum.* F. Franciscus abbas generalis Cisterciensis. *et infra* F. Aquilinus Yegre, a secretis. F. Maillart sen. abbas Vallis dulcis, vicar. gener. * * * B) Nos, Franciscus Trouvé, abbas Cistercii, sacrae Facultatis Parisiensis doctor theologus, christianissimi Regis in supremo Burgundiae senatu primus consiliarius natus, universi Ordinis Cisterciensis caput ac superior generalis, eiusdemque Capituli generalis plenaria auctoritate fungentes, omnibus et singulis Ordinis nostri abbatibus, abbatissis, prioribus, priorissis, superioribus, superiorissis, ceterisque ad quos hae praesentes pervenerint, Salutem. Cum Sancta Sedes Apostolica intuitu nostri generalis Capituli proximi non totum Ordinem nostrum, sed et universam Ecclesiam Dei benedictionis suae et indulgentiam gratia dignata sit dato ad nos *Brevi* sequentis tenoris. Universis Christi fidelibus … has litteras inspecturis, salutem et apostolicam benedictionem. Cum, ut audivimus, Capitulum generale monachorum Ordinis Cisterciensis in ecclesia seu monasterio Cistercii, Cabilonensis dioecesis, die 5 mensis maii, benedicente Domino, celebrandum sit, Nos, ut tam pium opus maiori cum fructu fiat et ad augendam fidelium religionem et animarum salutem, coelestibus thesauris pia charitate intenti, omnibus utriusque sexus Christi fidelibus vere poenitentibus et confessis ac sacra communione refectis, qui praefatam vel aliquam ex ecclesiis monachorum Ordinis Cisterciensis ubicumque existunt, die quo inchoabitur Capitulum generale huiusmodi et singulis diebus actualis illius celebrationis devote visitaverint, et ibi pro christianorum principum concordia, haeresum extirpatione et sanctae matris Ecclesiae exaltatione, pias ad Deum preces effuderit, plenariam semel … *etc. ut in anno* 1738. Datum Romae apud S. Mariam Maiorem, sub annulo Piscatoris die 26 februarii 1765, pontificatus nostri anno septimo. Gratis pro Deo… F. E. Card. Antonellus. Quapropter ne populum Dei suo hoc thesauro fraudemus, rogamus atque adhortamur vestram quam saluti animarum debetis curam et sollicitudinem, ut huius rei notitiam quantum et quantocius fieri poterit modis quibuscumque opportunis, verbo, scripto vel impresso non tantum ad omnes personas Ordinis nostri, sed et ad universos Christi fideles ad spirituale eorum emolumentum pervenire satagatis pro necessaria eorum instructione, declarantes Capitulum hoc nostrum a quinta maii per dies duodecim duraturum. Datum in archicoenobio nostro Cistercii, sub nostro secretariique nostri signo manuali et contrasigilli nostri impressione, anno Domini 1765, die 23 martii. F. Franciscus abbas generalis Cisterciensis. — F. Alexander Denize secretarius.  * * * ACTA CAPITULI GENERALIS 1.  Die 6 post Tertiam celebrata in pontificalibus missa de Spiritu Sancto a R. adm D. abbate de Firmitate, ad sonitum maioris campanae, in capitulo convenerunt cum Cistercii conventu, Rmus D. N., Rdi adm primi quatuor, Rdi abbates, Ordinis officiarii, ceterique ad praesens generale Capitulum vocati ; hymnoque *Veni Creator Spiritus* cantato, lecta Regis christianissimi epistola, eius in Ordinem benevolentiae et clementiae testimonium exhibente, elegantem et humanam orationem habuit praemagnificus D. Amelot, in Burgundiae ducatu praefectus meritissimus, qua absoluta oratione, aliam gravem habuit et facundam, pietatis et amoris succo conditam Rmus D. N., cui accessit Brevis Apostolici Clementis XIII, *Chartae charitatis* et Bullae Clementis IV lectio. 2.  Universis praesentes litteras inspecturis, salutem et apostolicam benedictionem. Cum, ut audivimus, *etc. ut supra*. 3.  Post haec Rmus N. dixit, ad eius pervenisse notitiam R. adm abbatem de Pontigniaco inter suae benedictionis solemnia Illmo et Rmo D. episcopo Antissiodorensi benedicenti consuetum obedientiae iuramentum, ipsi et Ordini nostro ab omnibus debitum abbatibus non praestitisse. Quo circa significavit dicto Rdo adm D. abbati, ipsum defectum praedicti iuramenti iure suo Diffinitores nominandi cecidisse. Super hoc nihilominus eum abbatum iudicium requisivisse. Respondente vero R. adm D. abbate de Pontigniaco se dictum iuramentum non recusasse ; declaravit Rmus D. N. modo dictum iuramentum traderet, nihil obstare quominus in Diffinitorium cum ipso et aliis Rdis adm D. abbatibus se conferret, suos electurus Diffinitores. Et districte iniunxit praesens Capitulum generale a quibuscumque abbatibus fieri debere iuxta *Rituale* Ordinis et eos confirmari a Rmo D. N. 4.  Interea accedens R. D. abbas de Campo principum Rmo D. N. supplicem libellum obtulit, ex eius lectione compertum est ipsum R. D. abbatem requirere ut nihil omnino in Diffinitorio proponeretur diffiniendum quin prius in Capitulo fuisset propositum, notatum et annuntiatum ; alioquin expresse derogaretur praedictae bullae Clementis IV, et violaretur ius commune vetans ne quis inauditus et indefensus in quavis causa damnetur. Cui requisitioni a Rmo D. N. propositae acquievit Capitulum generale. 5.  Hoc peracto, Rmus D. N. cum Rdis adm D. abbatibus de Firmitate, de Pontigniaco, de Claravialle [Claravalle] et de Morimundo de Capitulo ad Diffinitorium accessere pro Diffinitoribus eligendis. *E.* Diffinitorio reducibus ad Capitulum, primus secretarius Rmi D. N. promulgavit ordinationem Diffinitorum et omnium Capituli generalis officiariorum factam, quae sic habet. *Diffinitores* : Illmus D. N. abbas generalis, s. th. d. de **Cistercio**, R. D. abbas de Ebraco, R. D. abbas de Valcellis, R. D. abbas de S. Benedicto in Lotharingia, R. D. abbas de Stamedio ; R. adm abbas de **Firmitate**, R. D. abbas de Ciricio, R. D. abbas de Valle Dei, R. D. abbas de Valle S. Lamberti, R. D. abbas de Aureavalle ; R. adm abbas de **Claravalle**, R. D. abbas de Septem fontibus, R. D. abbas de Hemmenroda, R. D. abbas de Marsiliaco, R. D. abbas de Petris ; R. adm abbas de **Pontigniaco**, R. D. abbas de Loco S. M., R. D. abbas de Alna, R. D. abbas de Claromarisco, R. D. abbas de Charmeia ; R. adm abbas de **Morimundo**, R. D. abbas de Landa, R. D. abbas de Freisdorfio, R. D. abbas de Gratia Dei, D. R. abbas de Parisio. *Confessarii* : Confessores et alii officiales a solo Rmo D. N. ordinati et nominati. RR. DD. abbates de Aureavalle, de Valle clara, de Septem fontibus, de Waldsassio, de Campo principum, de S. Urbano, de Ciricio, de Sambucina, Praeses utriusque Congregationis Calabriae et Lucaniae, R. D. abbas de Osseco, Procurator generalis Arragoniae et Navarrae, R. D. Prior titularis de Montarlot, R. D. Prior titularis de Bella aqua, R. D. Portes, s. th. d., D. Pennot, s. th. d. provisor collegii Tolosani, D. Mansdorff deputatus R. D. abbatis de Alderspaco vicarii generalis. *Magistri caeremoniarum* : RR. DD. abbates de Plassio, de Heisterbaco, de Molinis, de Columba, de Lucella, de Geriponte, D. Prior Cistercii. *Consultores* : RR. DD. abbates de Lucella, de Salemio, de Altaripa, de Columba, de Campoliliorum, de Speciosa valle, de Osseco, de Molinis, de Grandiprato, de Heisterbaco, de Sambucina, de S. Salvatore, de Pietate Ramerus, de S. Sulpitio, de Valle dulci, de Valle clara, de Geriponte. *Auditores computationum* : RR. DD. abbates de Lucella, de Altaripa, de Salemio, de Speciosa valle, de Ebraco, de S. Salvatore, de Sambucina, de Plassio, de Molinis, de Grandiprato, de Osseco, de Monte forti, de Barberio, de Pietate Ramerus, de Heisterbaco, de Alna, de Columba, de Bella aqua, D. Portes, s. th. d., D. Pennot, s. th. d. procur. coll. Tolosani, D. Artem deputatus R. D. abbatis de Claravalle in Austria vicarii generalis, R. Rein, praep. coll. S. Bernardi Herbipolensis. *Contractuum examinatores* : RR. DD. abbates de Lucella, de Waldsassio, de Campo principum, de Plassio, de Ebraco, de Landa, de Heisterbaco, de Campoliliorum, de Molinis, de Grandiprato, de Valle dulci, de Osseco, de Monte forti, D. Rein praep. coll. S. Bernardi Herbipolensis. *Receptores excusationum* : RR. DD. abbates de Plassio, de Grandiprato, de Pietate, de S. Urbano, de S. Salvatore, de Sambucina de Lucella, de Salemio, de Heisterbaco, de Speciosa valle, de Altaripa. *Notarii abbates* : RR. DD. abbates de Plassio, de Monteforti, Procur. gener. in Curia romana. *Promotores causarum* : R. D. abbas de Pinu, R. D. Stephanus de Moyria, prior titularis de Gratia N. D., Procur. gener. in Curia Franciae. *Notarii ad pedes* : D. Alexander Denise, secret. Rmi D. N. ; D. Aquilinus Jäger, secret. Rmi D. N. *Portarii diffinitorii* : D. Raymundus Boulanger, prior regens de Leula ; D. Maximilianus Dardenne, prior de Sylvanesio vicarius generalis Ruthenensis. His ita a Rmo D. N. ordinatis, necnon Rdis DD. abbatibus primis ceterisque dominis abbatibus Diffinitoribus ab ipso rite institutis, praecedente Rmo D. N. omnes secundum suum ordinem a Capitulo exirerunt, et sic soluta fuit prima sessio. 6.  In secunda sessione horis pomeridianis habita convenerunt omnes abbates modo solito ad Capitulum, et ipsis residentibus Rmus D. N., caput Ordinis et praeses Capituli, ipse solus sedens, ceteri autem abbates Diffinitores, necnon notarii Capituli generalis stantes tacto pectore sub fide sacerdotis de fideli sibi commissi muneris executione iuramentum praestiterunt. His praestitis iuramentis, inhaerendo venerandis patrum nostrorum vestigiis, DD. Promotores requisiverunt, ut per Rmum D. N., praesidem et Capitulum generale determinarentur Orationes ac preces quae sic ordinatae sunt. 7.  Pro Sanctissimo Domino nostro Clemente Papa XIII feliciter regnante, pro Emmis et Rmis S. R. E. Cardinalibus, maxime pro Emmo et Rmo D. Prospero Colonna de Sciara, Ordinis Protectore clementissimo, pro Illmis… etc. 8.  Pro serenissimo et augustissimo DD. Francisco Stephano, Dei gratia Romanorum Imperatore, necnon Serma et Augma eius coniuge Maria Theresia, Hungariae et Bohemiae regina, archiducissa Austriae… Pro Sernmo DD. Ludovico XV Galliarum Rege chrismo et dilecmo. Pro Sernmo DD. Carolo III Hispaniarum Rege catholico. Pro Sernmo DD. Augusto IV Poloniarum Rege orthodoxo. Pro nobilisima [nobilissima] stirpe Illmorum ducum Burgundiae inclytae matris nostrae Cistercii praecipuorum fundatorum … etc. 9.  Pro burgensibus … etc. 10.  Pro pace et unitate … etc. 11.  Postremo pro omnibus religiosis, familiaribus, parentibus et benefactoribus Ordinis nostri defunctis … etc. 12.  Denique requisivit R. D. abbas de Pinu primus Promotor, cum assistantia R. D. secundi Promotoris, in medium Capituli progressus, occasione alicuius Diffinitoris ab uno quatuor assumpti, qui sufficientibus licet redditibus gaudens, nullam tamen habet conventualitatem in suo monasterio, ne in perniciosum exemplum vergat tale factum, statuatur in posterum inter Diffinitores numerari non posse praelatos conventualitatem non habentes. Qua de re, Rmo D. N. requirente mentem Capituli, R. adm D. abbas de Firmitate declaravit non debere in Capitulo dari suffragia seu opinari ; Capitulum generale, constitutis semel Diffinitoribus nullam omnino auctoritatem porro habere deliberandi et iudicandi de re quacumque ; auctoritatem totam et plenam Capituli generalis residere in Diffinitorio, quod solum et unicum formaret tribunal, exclusive ad Capitulum generale. Atque ideo se nec posse hic loci dare suum suffragium seu opinari, nec consentire ut de hoc vel ullo alio negotio iudicetur in Capitulo. Reposuit Rmus D. N. Capitulum generale non esse omnino potestate agendi privatum per factam Diffinitorum institutionem, restare sibi semper facultatem de causis iudicandi quas non notaret pro Diffinitorio, seu ad ipsum remitteret, non posse Diffinitorium praetendere exclusivam auctoritatem de omnibus iudicandi. Instante R. adm D. abbate de Firmitate contra leges Ordinis hoc pugnare. Respondit Rmus D. N. spectare hanc rem ad cognitionem Capituli ; cum iam hodie mane conclusum esset, nihil statuendum in Diffinitorio prius in Capitulo non notatum ; itaque posse praesens Capitulum suam hac de re sententiam dicere. R. adm D. de Firmitate non acquiescente, sed contra statuta hanc abbatum vocationem esse contendente, ne illo continuo interloquente, Capitulum incoepta iam a senioribus opinatione turbaretur, rogavit R. adm D. de Firmitate Rmus D. N. ne ordinem turbaret opinantium, nec declarationes interrumperet, multo minus hoc impediret, ne suum sensum libere eloquerentur. Fore dein ipsi semper liberum spectare has capitulantium declarationes vel ut suffragia vel ut consilia ; verum R. adm D. de Firmitate continuante interloqui et pluribus aliis Rdis abbatibus ipsum imitantibus, sed non eadem moderatione servata, Rmus D. N. ut exortae huic confusioni finem imponeret, petiit a Capitulo generali an vellet ut proxima sessione RR. DD. Promotores hanc causam proponerent in Capitulo in utramque partem ventilatam, Capitulum generale consensit, nullo reclamante. 13.  Quo facto, cum aliquod adhuc temporis restaret, RR. DD. Promototores [Promotores] requisiverunt ut inchoaretur lectio Capituli generalis de 1738. Sed et huic petito se opposuerunt Rdi adm quatuor primi abbates praetendentes debere hoc fieri non in Capitulo sed necessario in Diffinitorio, exorta inde nova contentione, videns Rmus D. N. hanc dissensionem non finiendam, sed augendam esse si continuaretur sessio, finem ei imposuit. 14.  Die 7a eiusdem mensis, sacris de Spiritu Sancto solemniis a R. D. abbate Salemitano celebratis, convocato ad sonum maioris campanae Capitulo et sese accingente R. D. abbate de Pinu primo Promotore ad rationum momenta utriusque partis in medium proferenda, prout illi a Capitulo generali iniunctum fuerat sessione ultima, i.e. praecedente seu secunda, surgens R. adm abbas de Firmitate dixit Promotoris partes esse non in Capitulo, sed in Diffinitorio in utramque partem versare quaestiones, cum ad solos Diffinitores pertineat diffinitiones condere. Super hoc deliberandum duxit Rmus D. N., in decursu autem opinionum R. D. abbas de S. Benedicto censuit prius deducendas a Promotore iuxta mandatum iam acceptum, partium rationes, quam feratur sententia, quo expleto a Promotore votisque collectis ad pluralitatem suffragiorum conclusum est, non alias in Diffinitorio decidendas esse quaestiones, seu diiudicandae remitterentur, et sic terminata est sessio tertia. 15.  Hora 4a pomeridiana, ad sonum maioris campanae omnibus pro more capitulariter congregatis abbatibus, Rmus D. N. significavit legenda esse ultimi Capituli generalis decreta, et postea pergendum in Diffinitorium, si ita videretur, simul et paterna sollicitudine quatuor primos aliosque abbates hortatus est, ut spiritu pacis et concordiae imbuti disciplinae regulari restaurandae se totos darent. 16.  Iam requirebat Promotor dictorum decretorum lectionem, cum obstitit R. adm D. abbas de Firmitate dicens omnia in Diffinitorio peragenda, cuius solius est cognoscere, deliberare et iudicare de omnibus diffiniendis, sine ullo Capituli generalis influxu, quo circa petiit ut omnes Diffinitores in diffinitorium se reciperent. Cui respondit Rmus D. N. statutum fuisse in prima sessione ad Diffinitorium negotia Ordinis non esse deferenda, nisi prius in Capitulo generali tractata. In praecedenti vero sessione expresse et in terminis diffinitum fuisse, penes Capitulum generale esse quaedam suo iudicio privative reservare ; ius vero Diffinitorii restringi et limitari ad ea quae Capitulum generale deliberationi et iudicio Diffinitorum duxerit permittenda et remittenda. Persistens autem R. adm abbas de Firmitate asseveravit se recessurum esse a Capitulo, si constanter denegaretur ingressus in Diffinitorium, ubi tantum legenda sint praecedentium Capitulorum decreta, et de facto statim recessit, hac lege Ordinis contempta, vi cuius petere debuisset exeundi licentiam a Rmo D. N. Capituli generalis capite ac praeside. Huius R. adm D. abbatis de Firmitate inordinatum exemplum secuti pariter discesserunt tres alii primarii abbates cum suis Diffinitoribus. Quibus egressis, proposuit Promotor an placeret Capitulo generali se ipsum prorogare et continuare, non obstante praedictorum recessu. Statimque conclamatum est Capitulum generale non ideo destitutum esse ab opere incoepto, imo perseveraturum in tractandis negotiis Ordinis universi. 17.  Tunc requirente Promotore et suffragante Capitulo, decreta est lectio diffinitionum ultimi Capituli generalis, quam dum inciperet D. Denise primus a secretis Rmi D. N., requisierunt Promotores in hunc modum. Rme Domine, praesentis Capituli generalis praeses et caput, summo cum moerore cernimus Rdos adm quatuor primos abbates, necnon plures aliis ipsis adhaerentes abbates, a nobis nulla de causa recessisse, in scandalum et multorum offensionem, cui ut cito et provide occurramus mittendos censemus sex commissarios, qui praedictos abbates ad meliores animos, Ordinisque unitatem revocent, omni quo poterunt efficaciori modo ; quod si renuerint reverti, ipsis declarent Capituli generalis intentionem esse non supersedendi Ordinis negotiis et regimini, nihilominus significent, Capitulum summo affici dolore de recessu filiorum, quo pia matris viscera laniantur. Cuius requisitionis actum petierunt RR. dicti Promotores, qui et ipsis concessus est, praehabita deliberatione et mandante Capitulo generali, abbates de Salemio, de Sambucina, de Valcellis, de S. Sulpitio, de S. Salvatore, de Campo liliorum et de Altaripa convenerunt quatuor primos et alios dictos abbates in claustro repertos a parte diffinitorii, eosque nomine Capituli charitative reducere conati sunt, ut munus suum implerent, et sic illaesum maneret in Ordine unitatis vinculum. Cum vero praedicti quatuor abbates et socii exposuerint, aliqua egere mora, ut cum matura deliberatione responsum suum scripto consignarent, abbates de Valcellis et de Campo liliorum reversi sunt ad patres in Capitulo sedentes et eos monituri de petita deliberatione per horam et responso expectato patienter, tandem septem deputati abbates Capitulum ingressi significant sistere ad portam illius R. adm D. abbatem de Morimundo, et alios comites abbates paratos responsum dare Capitulo, si detur ipsis intrare. Patribus consentientibus admissi sunt. Suum responsum legit dictus R. adm D. abbas de Morimundo, cuius tenor sequitur : Pro responsione ad deputationem factam ex parte Rmi D. N. et abbatum, qui cum illo sistunt in Capitulo, ad Rdos adm primos Patres et Diffinitores, qui exierunt de Capitulo, dicunt se non exiisse, nisi ut irent in diffinitorium, vacaturi sibi commisso operi, et quia Rmus D. N. quasdam res proposuerat discutiendas, quae solum discutiendae et diffiniendae erant in Diffinitorio. Addentes quod ipsimet invitant toto cordis affectu Rmum D. N. et Rdos abbates Diffinitores ex parte sua, ut et ipsi in diffinitorium veniant. Quod si tamen desiderant Rmus D. N. et Rdi Domini qui sunt cum illo abbates, ut Rdi adm primi Patres et Diffinitores redeant in Capitulum, pacis et unitatis causa libenter annuunt, ea tamen lege ut Rmus D. N. velit illos certos facere, quod in sessione habita in Capitulo matutinis horis nullum factum sit decretum, cum omnia definiri debeant in Diffinitorio, et quod in posterum nihil attentabitur contra ipsius Diffinitorii iura, nihilque pariter deliberationi subiicietur in Capitulo contra formam Ordinis consuetam, et crastina sessio incipiet per ingressum ad Diffinitorium. Rogant Rdi adm primi Patres et ceteri Diffinitores abbates, ut responsum velit dare in scriptis, quod quatuor primos adm Rdos Patres et ceteros abbates Diffinitores tranquillos reddat. Septima maii 1765, horis vespertinis. Subscripti Fr. Gasparus abbas Firmitatis ; Fr. Nicolaus abbas Pontigniaci ; Fr. Petrus abbas de Morimundo ; Fr. abbas de Ciricio ; Fr. Dorotheus abbas de Septem fontibus ; Fr. Xaverius abbas de Parisio, diff. ; Fr. Iosephus abbas de Alna, diff. ; Fr. N. abbas de Valle Dei, diff. ; Fr. Iosephus abbas de Valle S. Lamberti, diff. ; Fr. G. abbas de Hemmenroda, diff. ; Fr. abbas Mariae Loci, diff. ; Fr. Stephanus abbas de Aureavalle, diff. ; Fr. Petrus abbas de Petris, diff. ; Fr. abbas de Claromarisco, diff. ; Fr. abbas de Charmeya ; Fr. Constantinus abbas de Landa, diff. ; Fr. abbas de Freisdorfio, diff. ; Fr. N. abbas de Gratia Dei, diff. ; Fr. N. abbas de Marciliaco, diff. — Super hunc actum petiit Capituli responsum ; quod ipsi postridie reddendum esse promissum est. Discessis autem e Capitulo R. adm abbate de Morimundo et sociis abbatibus, requirentibus Promotoribus commissariorum electionem, qui de responso faciendo consultarent, commissarii electi sunt R. D. abbates de Valcellis, de Sambucina, de Waldsassio, de S. Benedicto qui hac de re mentem suam scripto darent, et sequenti die Capitulo referant. Promotoribus vero actus requisitionis eorum concessus est, qui sessioni finem dedit. 18.  Die 8a eiusdem mensis, celebrata missa de Spiritu Sancto a R. D. abbate de Campo principum, convocato Capitulo in forma consueta, quatuor praedicti abbates a Capitulo deputati legendam opinionem suam Capitulo obtulerunt circa responsum meditatum in praecedenti sessione ; suffragiis collectis Capituli generalis quatuor dictorum abbatum opinione et consilio laudatos et approbatos decrevit consilium eorum in actis Capituli generalis inscribi, et iterato eosdem quatuor abbates deputavit, qui responsum approbatum quatuor Rdis adm primis et adhaerentibus abbatibus significarent, quibus de facto ad ianuam diffinitorii repertis dictum responsum sui et notariorum Capituli subsignatum nominibus remiserunt dicti quatuor deputati. Sequitur tenor : Rmus D. N. Capituli generalis praeses, ceterique Rdi abbates in Capitulo congregati, Rdis adm Patribus primis aliisque Rdis abbatibus, qui a Capitulo discesserunt hesterna die septima maii sessione praecedente, ad quatuor articulos ab ipsis per R. adm D. de Morimundo, unum de primariis Patribus, Capitulo generali missos respondent. Ad 1*um* articulum scilicet quod non exierint de Capitulo nisi ut irent ad diffinitorium vacaturi sibi commisso operi, reponimus eosdem sine licentia Rmi D. N. recessisse, quam secundum leges Ordinis debuissent petere, simul et notum facere Capitulo ire se ad diffinitorium. Ad secundam eiusdem articuli partem, scilicet et quia Rmus D. N. quasdam res proposuerat discutiendas, quae solum discutiendae et diffiniendae erant in Diffinitorio, respondet Capitulum generale habere ius sibi reservandi causas, quas iudicaverit sibi retinendas, et alias ad Diffinitorium remittendie [remittendi] diffiniendas. Ad 2*um* articulum, quod libenter annuunt in Capitulum redire ea lege ut Rmus D. N. velit illos certos reddere quod in sessione habita matutinis horis nullum factum sit decretum ; reponimus decretum matutinis horis fuisse latum et inconcussum manere. Ad 3*um* articulum, scilicet quod imposterum nihil attentabitur contra Diffinitorii iura, nihilque pariter deliberationi subicietur in Capitulo contra formam Ordinis consuetam, respondemus nihil fuisse attentatum neque fore attentandum contra Diffinitorii iura, nihilque a Diffinitoribus diffiniendum, nisi notatum in Capitulo iuxta regulam a *Clementina* praescriptam anno 1265. Ad 4*um* articulum quod crastina sessio incipiet per ingressum ad diffinitorium, sentimus Rdos adm quatuor primos Patres ceterosque Rdos abbates Diffinitores, qui a Capitulo recesserunt, ob reverentiam Capitulo debitam teneri ad ipsum regredi, in quo per modicum tempus lectio ultimi Capituli continuabitur ; et surgente et praesente Rmo D. N. capite et generali, omnes Diffinitores diffinitorium ingredientur statim atque Capitulum generale notaverit in Diffinitorio diffinienda. In Capitulo generali matutinis horis die 8a maii subscripti Fr. Stanislaus abbas de S. Benedicto ; Fr. Petrus abbas de Valcellis, diff. ; Fr. Chrysostomus Borreni abbas de Sambucina, vic. gener. Congregationis utriusque Calabriae et Lucaniae ; Fr. Wigandus abbas Waldsassensis. Sententia haec approbata est a Capitulo generali in sessione 5a die 8a maii 1765. Ita testamur subscripti scilicet Fr. Fortunatus abbas Plassii, vic. gener. in Bohemia, notarius Cap. gener. ; Fr. Odo abbas Montis fortis Procurator gener. Ordinis et notarius Cap. gener. R. adm abbas de Firmitate aliorum patrum et abbatum nomine respondit, quod re prius deliberative ponderata responsum darent scriptum ; in expectatione vero responsi eorum, iussit Capitulum generale lectionem actorum ultimi Capituli generalis continuari. Tum Rmus D. N. semper pacis amator se libenti animo cum Rdis adm quatuor primis eorumque Diffinitoribus iturum in Diffinitorium declaravit, si prius in Capitulo concorditer reversi audirent actorum dicti Capituli praecedentis lectionem ad deliberandum et diiudicandum de causis Capitulo generali ad Diffinitorium notandis et remittendis. Haec vero Rmi D. N. declaratio finem imposuit sessioni quintae. 19.  Horis pomeridianis omnibus in Capitulo congregatis, ad instantiam Rmi D. N. resumpta fuit lectio Capituli generalis praecedentis, ubi in ultima sessione desierat. Paucis lectis, R. adm abbas de Morimundo et tres alii abbates responsis Capituli generalis ipsis mane intimatis, responsum in scriptis dederunt, sibique responderi petierunt. Capitulum vero super hoc deliberandum esse significavit ; recesserunt Rmus D. N. dixit illud responsum in actis Capituli esse inserendum, Capitulum votis collectis concessit ac decrevit deinceps non nisi viva voce illis esse respondendum, sed ad eos deputandos esse pro tertia vice seu monitione quatuor abbates, qui ipsis regressum in Capitulum suaderent, et renuentibus intimarent, quod perseveranter tractandis Ordinis negotiis vacaret Capitulum generale Responsum est tenoris sequentis. 20.  Rdi quatuor Patres et alii Rdi abbates Diffinitores Capituli generalis, antequam iteratam dent responsionem declaratum volunt omnibus abbatibus Congregationum extranearum se non modo non attenturos esse privilegia et leges tum generales tum peculiares eorum regiminis, et statuta ipsarum Congregationum ; sed contra maximam cautionem se adhibituros esse in diiudicandis negotiis abbatum extraneorum, ut ad normam eorum regiminis et statuta ipsarum Congregationum ea diffiniant. Aliunde mirum prorsus esse etiamnum renovari et de industria nubibus involvi quaestionem hanc, utrum scilicet res omnes notandae sint in Capitulo antequam in Diffinitorio diffiniantur. Se mentem suam et assensum expressum huic quaestioni satis dilucide et eidem assensui inviolabiliter adhaesuros esse. Quapropter iidem Rdi adm quatuor primi abbates et alii R. abbates Diffinitores dicunt se nullatenus agnoscere Capitulum generale distinctum a Diffinitorio, in quo nunc suprema Ordinis auctoritas secundum leges ipsius Ordinis residet, itaque protestantur de nullitate contra omnia quae forte facta sunt in Capitulo a suo discessu, et praetensa quaedam decreta a Rmo D. N. facta et contenta in responsione ad nos data his matutinis horis, uti facta contra solemne et publicum promissum Rmi D. N. in et extra Diffinitorium, quam contra omnia quae nunc forte fiunt, aut imposterum fient contra praeiudicium iuris Diffinitorii. His de causis, quatuor dicti primi abbates et alii Diffinitores Capituli generalis invitant atque enixe rogant iterum atque iterum Rmum D. N., ut cum quatuor Diffinitoribus suis accedat ad Diffinitorium, ad cuius valvas clausas stamus illum expectantes. Quod si renuerit venire, cogemur nostro et totius Ordinis iuri in manibus nostris deposito providere. Et subscripsimus die 8 maii 1765. Sic signati Fr. Gasparus de Firmitate ; Fr. Nicolaus de Pontigniaco ; Fr. Petrus abbas Morimundi ; Fr. Florianus abbas de Ciricio, diff. ; Fr. Petrus abbas de Petris, diff. ; Fr. Franciscus abbas de Claravalle ; Fr. Constantinus, abbas de Landa ; F. Xaverius abbas de Parisio, diff. ; Fr. Nicolaus abbas de Marciliaco ; Fr. Stephanus abbas Aureaevallis, diff. ; Fr. Iosephus abbas Vallis S. Lamberti, diff. ; Fr. Iacobus abbas Vallis Dei, diff. ; Fr. Martianus abbas de Charmeia ; Fr. Nicolaus abbas de Gratia Dei Bisuntin. ; Fr. Ignatius abbas de Claromarisco ; Fr. Dorotheus abbas de Septem fontibus ; Fr. Iosephus abbas Alnensis ; Fr. Bernardus abbas Loci Mariae, diff. Huic decreto cum satisfecerint abbates deputati, de hac re se deliberaturos esse dixerunt quatuor primi abbates, qui iterum miserunt Rdos abbates de Petris et tres alios abbates, qui Capitulo generali declararunt R. adm D. de Firmitate affirmare se cum licentia Rmi D. N. e Capitulo exiisse, ut peteret diffinitorium. Rmus D. N. et omne generale Capitulum declararunt nullatenus audivisse R. adm D. abbatem de Firmitate hanc petiisse licentiam, sed recedendo solummodo dixisse, sua petitione non exaudita, nihil aliud sibi agendum esse quam a Capitulo recedere, et aliis Capituli patribus et Diffinitoribus quae voluerint agenda reliquerit, his dictis recessisse, et cum ipso alios Diffinitores, qui paulo supra.  21.  Et quoniam quatuor primi Patrum deputati promissum insinuassent sui in Capitulum regressus, Rmus D. N. asseruit, in casu quo starent promissis, paratum esse cum illis et aliis Diffinitoribus in diffinitorium se conferre, post brevem nihilominus Capituli praecedentis actorum lectionem. Paulo post iidem a primis abbatibus deputati denuo significaturi venerunt in Capitulum, eos cum suis abbatibus Diffinitoribus paratos esse Rmum D. N. convenire, ut eumdem in diffinitorium comitarentur, ea tamen facta praevia declaratione se nullam aliam, quam Diffinitorii auctoritate, cui subiiciantur admittere. Generale Capitulum hac declaratione in deliberatione ad pluralitatem suffragiorum missa, et unanimi voce repulsa, statuit suas sessiones prosequi. Rmus autem D. N. iterum protestatus est se nullo primis Patribus promisso adstrinxisse super decretum illud, quo statuit Capitulum generale sibi ius competere, quasdam causas Ordinisque negotia iudicio reservare, si expedire censuerit. Et quod etiam statuit Diffinitorium non nisi de causis ad se remissis a Capitulo diiudicare posse ; tantum abeat, addidit Rmus D. N. ut contra dictum decretum se aliquo obligaverit promisso ; quinimo protestatur et fatetur, nec se fecisse, nec se nullatenus iuribus Capituli generalis derogare posse. Lectioni Capituli generalis praecedentis continuo vacavit Capitulum generale, et sic sessioni sextae metas posuit. 22.  Die 9a post summum sacrum a R. D. abbate de S. Urbano pontificaliter celebratum, ad sonum maioris campanae, congregatis Rdis DD. abbatibus cum Rmo D. N. numero 28 in Capitulo continuata est lectio Capituli generalis ultimi, qua post aliquod tempus interrupta ad requisitionem RR. DD. Promotorum, unanimi sensu facta sunt decreta sequentia. 23.  Praesens Capitulum generale temperando tempus statutis nostris praescriptum, diffinit et statuit ut ubi sex dumtaxat aderunt religiosi, vel pauciores, surgant quarta post mediam noctem hora. 24.  Praecipit etiam ut iuxta *Breve* Alexandri VII, art. 18 et 19, choro non intersint sine cucullis et insuper per mediam horam matutinis meditationi, et post Completorium recollectioni vacent, et exercitiis spiritualibus per decem dies semel in anno. 25.  Ut nulli pateat abusui circa infirmos, quorum curam ante omnia habendam regula praecipit, observetur ad amussim capitulum illud scilicet 36 regulae. Quapropter inhaerendo Capitulo generali de 1609, illiusque decretum renovando et confirmando, praesens Capitulum generale districte mandat et in plenaria Ordinis potestate praecipit, ut si qui, quod Deus avertat, valde infirmos praesertim in extremis agentes, abbates aut fratres reliquerint orationibus, exhortationibus, aliisque pietatis et charitatis auxiliis destitutos, vel absque tempestiva sacramentorum perceptione eos expirare culpabiliter passi fuerint, et interim rapiendae morientium supellectili intenderint, poenae furum per omnia subiiciantur, et restitutis ablatis e monasteriis his expellantur, illis non nisi per Capitulum generale seu Rmum D. N. restituendis, et ad omne officium inhabiles sint. 26.  Circa refectionem quam corpori debemus eiusque religiosam decentiam quam status noster requirit, ordinat Capitulum generale : *a*) Ut ne suum animae pabulum desit, ad mensam regularem semper habeatur continua lectio, et regulare silentium stricte observetur. *b*) Ne quis extra refectiones ordinarias sive in infirmitorio sive ubicumque sine licentia superiorum, neque privatim cum fratribus, neque cum saecularibus edere aut bibere praesumat, sub poena levis culpae, vel alia graviori iuxta excessus modum a superiore imponenda. *c*) Ut officiales monasterii non in cameris ratione officii sibi concessis, sed in communi refectorio, vel ad mensam abbatialem, si ita iussum fuerit, refectionem sumant. 27.  Ne spirituale superiorum officium temporalium cura impediat, insistendo *Brevi* Alexandri VII et renovando decretum Capituli generalis de 1605, prohibet praesens Capitulum generale ne priores vel superiores, bursarii, cellerarii vel procuratoris officium exerceant ; ubi tamen alius capax non fuerit, cum consensu Patris immediati et dispensatione Rmi D. N. id fieri potest. 28.  Cum tronus et sedes Dei sint templa nostra et altaria, ne debitus illis decor et splendor desit tanto digno incolae, praesens Capitulum generale decreto Capituli generalis de 1609 inhaerendo, illudque confirmando praecipit, ut abbates, priores et conventus curent ecclesias, sacristias et sacella, ut par est, decorari et omni necessario supellectili decenter instrui. Quod si facere neglexerint, a Vicariis generalibus, necnon a Patribus immediatis, ad id cogantur, qui pro certiori huius nostrae obligationis executione certam et sufficientem summam, si necessarium iudicaverint, ex redditibus monasterii huic usui destinent et determinent. 29.  Religiosus extra monasterii claustra in maioribus praecipue urbibus degens, quanto periculo subsit expendens Capitulum generale, districtissime praecipit conformiter ad decretum Capituli generalis de 1605, ut priores, officiales et monachi ad urbem Parisiensem pro negotiis suorum monasteriorum missi, Procuratori generali dicti Ordinis nostri intra duos dies ab eorum adventu computandos se praesentare teneantur, rationem agendorum daturi, et in casu quo collegium non inhabitent, quod tamen sine expressa in scriptis obtenta ab eodem Procuratore generali licentia, nulli liceat, domicilium suum indicaturi, per dictum Procuratorem generalem ad Vicarium provinciae vel ad Patrem immediatum deferantur ab alterutro puniendi, cuius rei rationem reddere Rmo D. N. tenebuntur Procuratores generales, et collegiorum Provisores. Quod idem intelligi vult Capitulum generale de urbe Tolosana, ut dicta licentia a D. Provisore sit petenda. 30.  Circa rem in qua nimia non potest adhiberi cura, nec suo desit muneri Capitulum generale, antiqua omnia et recentiora statuta nominatim illud Capituli generalis ultimi approbando, confirmando et renovando, severissime prohibet omnibus et singulis Ordinis nostri personis cuiuscumque dignitatis sint, ne feminas quascumque ad loca regularia seu interiora monasterii admittant vel introducant, sub poena suspensionis et interdicti ipso facto incurrenda, a qua solum Capitulum generale, et eo non sedente, Rmus D. N. pro tempore existens absolvere possint, nisi in casu necessitatis. Huius decreti executioni ut invigilent Vicariis generalibus districte iniungitur. Quod si facere neglexerint, tamquam fautores huius scandali habeantur. 31.  Licet in correctionibus in Ordine consuetis, etiam in incarceratione nihil reprehendendum hactenus invenerit humanitas et religio, tamen ut nota sit omnibus charitas Ordinis etiam erga scandalose delinquentes, iubet Capitulum generale in quolibet monasterio, firmos equidem sed sanos tamen carceres construi, in quibus incarcerato libros spirituales subministrabit superior, aliquod opus iniunget, necnon seniores deputabit, qui eum consolentur et ita hortentur, ut ipsi salutaris et medicinalis sit incarceratio. Quibus diffinitis, reassumpta per aliquod tempus lectura Capituli generalis, soluta est sessio. 32.  Eadem die, hora 3a post meridiem, collectis in Capitulo ad signum maioris campanae 27 Rdis DD. abbatibus et 3 Rdis DD. prioribus titularibus, Rdo D. de Salemio, qui iam e matutina sessione cum licentia Rmi D. N. ob infirmitatem exierat, adhuc absente, lectae sunt ad iussum Rmi D. N. litterae duae Augustissimae Dominae Imperatricis, serenissimae Reginae Hungariae et Bohemiae, archiducissae Austriae quarum tenor est hic : Maria Theresia, Divina favente Clementia, Romanorum Imperatrix, Germaniae, Hungariae et Bohemiae… regina, archiducissa Austriae, Reverende, devote, sincere nobis dilecte. Percipientes ex venerabilibus, fidelibus nobis in Christo Fortunato Hartmann [Hartman], abbate Plassiensi, et Caietano Brecacina, abbate Ossegensi, generale Capitulum pro proxime quinto venturi mensis maii Cistercium indictum, ibidemque etiam inter alia provinciarum nostrarum Ordinis negotia spiritualia pertractare debere, iisdem abbatibus non modo ad comparandum in eo benignissimum nostrum assensum tribuere, sed et ad securius iter suum promovendum litteras salvipassus nostras clementissime elargiri dignatae fuimus, et siquidem ipsis certiorem reditum, favorabilemque expeditionem optemus vos hisce clementer requirimus, quatinus illi ibidem tam ex se, quam in ipso Diffinitorio quae ad decorem et incrementum Ordinis suae provinciae cedere possunt, officiorum vestrorum congrua exhibitione et auctoritate assistere non intermittatis. Idipsum vicissim gratia nostra Caesarea regia, qua erga Sacrum Ordinem ferimur, recogniturae. — Viennae die 4 mensis ianuarii 1765. — Subscriptum : Maria Theresia. Et inferius : Rudolphus comes a Chotek. Tobias Philippus a Geblen. Reverendo devoto, sincere dilecto Francisco Trouvé abbati Cistercii, Christianissimi Galliarum Regis consiliario, universi Cisterciensis Ordinis capiti ac superiori generali. 33.  Maria Theresia, … *etc. ut supra*. Exposuit nobis humillime sacri Ordinis vestri Vicarius generalis honorabilis, devotus fidelis nobis Rmus abbas monasterii in Zwettel in inferiori Austria se honorabilem itidem devotum, fidelem, nobis dilectum Dominicum abbatem Campi liliorum, inferioris quoque Austriae, denominasse, ut ipsius loco una cum P. secretario Vicariatus Austriaci generale Capitulum pro quinto proxime venturi mensis maii Cistercium indictum adeat, percipientes etiam ibidem inter alia provinciarum quoque nostrarum Ordinis negotia spiritualia pertractari, eidem abbati non modo ad comparandum in eo benignissimum nostrum assensum tribuere, sed et ad securius iter suum promovendum litteras salvipassus nostras, clementissime elargiri dignabamur ; et siquidem praefato abbati una cum P. secretario certiorem reditum favorabilemque expeditionem optemus vos hisce clementer requirimus, quatinus illi ibidem tam ex se quam in ipso Diffinitorio, quae ad decorem et incrementum Ordinis suae provinciae cedere possunt officiorum vestrorum congrua exhibitione et auctoritate assistere velitis. Idipsum vicissim gratia nostra Caesarea regia, qua erga S. Ordinem ferimur, recogniturae. Dabantur in civitate nostra Viennae die 2 febr. 1765, regno nostro 20. Subscriptum : Maria Theresia. Et inferius : Rudolphus comes a Chotek. Laurentius Iosephus de Barqué. — Reverendo, devoto, sincere Nobis dilecto Francisco Trouvé abbati … *etc. ut supra*. Omnibus auditis, communi Capituli generalis acclamatione, rogatus est Rmus D. N. ut suo et Capituli generalis nomine amplissimae redderentur gratres [grates] Augustissimae Reginae pro tam impenso in Ordinem nostrum favore simulque petitum, ut hae litterae huius gratiae munimentum futurae posteris actis Capituli inserentur. 34.  Tunc progressum est ad continuandam Capituli generalis de 1738 lectionem, qua iussa discontinuari ad requisitionem R. D. 2 Promotoris, statuta sunt a Capitulo generali communi approbatione sequentia. 35.  Ad tollendas occasiones tum vitii proprietatis, tum iustarum religiosorum quaerelarum praesens Capitulum generale, inhaerendo, renovando et confirmando decretum Capituli generalis de 1605, ordinat et statuit ut patres abbates et vicarii generales provinciarum curent ne necessaria religiosis denegentur, ad quod determinent in omnibus monasteriis certam summam, habita ratione pretii rerum in quacumque provincia, iuxta quam superiores duriores vestiarium monachis administrabunt non in pecunia, sed in rerum natura et specie, et tempore per eosdem abbates immediatos et vicarios generales in suis visitationibus constituendo et determinando ; quod si officiales in pecunia religiosis vestiarium expenderint, amoveantur ab officio. 36.  Circa necessariam aedificiorum renovationem, renovatur et confirmatur decretum Capituli generalis de 1609 ut abbates regulares, priores et conventus, in iis faciendis negligentes, adeo compellantur a vicariis provinciarum et patribus immediatis per sequestrationem fructuum, reddituum et proventuum, invocatis Procuratoribus generalibus Ordinis, adiunctione et brachii saecularis auxilio. 37.  Ad petitionem R. D. abbatis de S. Salvatore, nomine Congregationis Coronae Arragonum et Navarrae ordinatur, ut ubi ex antiqua desuetudine missae quotidianae de B. M. V. et pro defunctis leguntur equidem, sed non applicantur ad intentionem Ordinis in illis monasteriis, quilibet religiosus teneatur sedecim missas per annum ad intentionem Ordinis. 38.  Praefatio de SS. Trinitate omnibus Dominicis, propria carentibus praefatione, dicetur ex decreto S. D. N. Clementis XIII. 39.  Salutationi angelicae ter in die ad triplicem pulsum campanae dici solitae, toto tempore Paschali semper addatur *Regina coeli* cum collecta. 40.  Festum b. Vincentii Kadlubek de Rosis, ex episcopo Cracoviensi monachi Andreoviensis, nostri Ordinis, sub ritu sermonis minoris in monasteriis nostri Ordinis in Polonia, in monasteriis vero Bohemiae et Lusatiae sub ritu XII lectionum, praesens Capitulum generale concedit, ut celebretur officium ; ubi non erit proprium assumatur de communi Pontificis. 41.  Permittitur abbati de Valle Dei celebrare in suo monasterio festum Desponsationis B. M. V. sub ritu duarum missarum. 42.  Requirentibus Promotoribus, praesens Capitulum generale electionem abbatis R. D. de Reiffenstein confirmat, cum iuramentum obedientiae Ordini et Rmo D. N. ediderit et praestiterit, ipsumque habet excusatum a demoratione Capituli generalis. 43.  Cum ex imperitia aut imprudentia confessariorum gravia oriri mala compertum sit, generale Capitulum serio monendos superiores statuit, ut non approbent, nisi bene meritos, doctos, prudentes, de animarum salute sollicitos et silentii tenaces. Monialium vero confessarii sint praeterea graves moribus et aetate, exclusis iunioribus sacerdotibus. 44.  Ordinationes collegii nostri Parisiensis lectas et approbatas praesens Capitulum generale annexas voluit actis Capituli generalis, et extensas ad collegia Tolosanum et Herbipolense, mutatis mutandis. 45.  Ad petitionem D. abbatis de Campoliliorum, suo et R. D. abbatis de Runa, vicarii generalis Carinthiae, Carniolae, nomine, praesentes dati sunt commissarii RR. DD. abbates de Plassio et Osseco, qui examinent et Capitulo referant quae sint fundamenta monasteriorum de Runa et de S. Cruce Austriae circa paternitates in monasteria Campililiorum et S. Gotthardi [Gothardi] ab utroque praetensas, circa quam Capitulum generale de 1738 quaedam statuta ediderat. 46.  Sex RR. DD. abbates, qui nec huic nec matutinae sessioni interfuere, scilicet RR. DD. abbates de Barberio, de Charitate, de Valle clara, de Claro loco, et Chalocheio, de Porta gloni, etsi ob suam hanc a sessionibus Capituli sine licentia Rmo D. N. absentiam, ab omnibus RR. DD. abbatibus animadversione digni habiti sint, praeelegit Rmus D. N. et Capitulum generale ut charitatem Ordinis et non rigorem sentiant. 47.  Diffinitum est ab officialibus monasteriorum non satisfieri debito dicendi officia defunctorum ordinaria, legendo per annum aliquot missas. 48.  Rogavit Rmum D. N. praesens Capitulum generale ut monere digneretur [dignaretur] serio et instanter monotypographum Ordinis D. David, ut libros Ordinis imprimat accurrata [accurata] diligentia tam quoad chartae et attramenti [atramenti] bonitatem, tum notarum et textus ipsius exactam sine mendis impressionem ; ut etiam in principalibus Europae urbibus suos habeat correspondentes librarios, et impressionem curet regulae sancti Benedicti in latino idiomate et Passionis D. N. Iesu Christi cum notis cantus Gregoriani, quorum omnium necessitatem primus agnoscens Rmus D. N. in se suscepit effecturum. 49.  Puncta quaedam circa peculium et pretiosiorem tam vestitum quam supellectilem religiosorum, a Rdis D. Austriae Vicariatus abbatibus et etiam Congregationis Superioris Germaniae et Congregationis Arragonum et Navarrae in suis Capitulis provincialibus pro regionum suarum consuetudine et opportunitate determinanda. Universis autem praecipitur religiosis Ordinis, ut sint in habitu simplici, modesto, oblongo, etiam extra monasteria, etiam in itinere. Superioribus vero iniungitur, ne occasionem ullam aut dent, aut permittant per quam vitium proprietatis possit subrepere. 50.  Declarat praesens Capitulum generale abbates cum conventu feria quarta quoad esum carnium dispensare non posse, nisi ex incidente fortuito necessitate ; vel si rationes adsint subsistentes cum dispensatione Capituli generalis, vel Rmi D. N. Religiosos vero in officiis extra monasterium positos indigere licentia sui superioris, ut possint feriis quartis per Adventum et Septuagesimam carnibus vesci. Quibus determinatis et decisis, sessione a Rmo D. N. finiri iussa, discessum est. 51.  Die 10 maii hora circa 8a matutina, egressi e sacro conventuali solemniter a R. D. abbate de Plassio, vicario generali Bohemiae, celebrato, ad sonitum maioris campanae convenerunt in Capitulum 27 abbates cum 3 prioribus titularibus, R. D. Salemitano absente cum licentia petita a Rmo D. N., ubi sessioni initium datum est per lectionem supplicem a R. D. abbate et conventu Camentii in Silesia Capitulo generali praesentatam, in qua praeter alia subsidium charitativum a Patribus petierunt. Occasione huius petitionis, R. D. abbates de Plassio et de Osseco idem subsidium vel summam saltem mutuo dandam nullo vel modico foenore postularunt pro Sedlizenzi, cui utrique petitioni ita annuit Capitulum generale ut rogaverit Rmum D. N. ut suo et Capituli generalis nomine scribi faciat ad omnes Ordinis provincias praecipue tamen ad illas, in quibus haec monasteria sita sunt, litteras charitativi subsidii petitorias, quod libentissime in se suscepit Rmus D. N. 52.  Cetera vero puncta supplicae Camensis arbitrio Rmi D. N. post Capitulum generale relicta sunt decidenda. 53.  Dein lectis per R. D. primum Promotorem excusationibus absentium, quibus benigne susceptis decretum est, ut ii qui suas non miserunt Capitulo generali, illas mitterent postea Rmo D. N. 54.  Renovatum quippe fuit decretum in superioribus Capitulis generalibus, et praecipue in postremo latum contra Congregationum Castellae et Lusitaniae pertinaciam. 55.  Post quae continuata et finita est lectio Capituli generalis de 1738. R. D. abbati de S. Salvatore deputato Congregationum Arragonum et Navarrae data est a Capitulo generali confraternitas cum et in omni Ordine nostro Rmo DD. episcopo Ilerdensi. 56.  Data quoque est facultas monialibus Patrocinii B. M. V. in Villa de Tamarite in regno Arragonum celebrandi festum sanctae Orniteriae Virginis et martyris sub ritu duarum missarum, quod iam antea in eadem ecclesia ab aliqua confraternitate sub illius nomine fundata celebratur. 57.  Data est pariter monasteriis S. Salvatoris et B. M. V. de Oliva in dioecesi Pampilonensi licentia typis mandandi pro usu eorumdem officia quorumdam sanctorum, quorum cultus in illis monasteriis viget, aut ab immemoriali, aut cum permissione Capituli alicuius generalis vel Rmi D. Cistercii. Reliqua eius petita ad R. D. Vicarium generalem Congregationis remissa sunt ordinanda. 58.  Declaravit Capitulum generale R. D. abbatem de Heisterbaco tamquam Vicarium generalem, facultatem habere sui Vicariatus tam virorum quam monialium omnia scilicet monasteria cuicumque patri immediato subiecta, etiam Himmenrodium matrem Heisterbaci suo tempore per statuta praescripto visitandi, idque ex usu et continua praxi Ordinis, adeoque ei iniungit in plenaria Ordinis potestate ut ea monasteria quae ante Capitulum generale visitare non potuit, post illud visitet. 59.  Monasteriis quoque monialium in Vicariatu Inferioris Germaniae, ob gravissimas inconvenientias, districtissime praecipitur ut ad vendendum saecularibus vinum extrant domum quamdam ad portam exteriorem monasteriorum, nec in casu infirmitatis aut necessitatis petentibus denegent vinum, ad scandalum saecularium. 60.  Religiosis eiusdem Vicariatus severissime interdicantur capilli prolixi et crispati more saecularium, usus quoque capillitiorum, sed illis praecipitur coronam et tonsuram regularem assumere. Quorum duorum decretorum executor constituitur R. D. Vicarius generalis illius Vicariatus. 61.  Declarat quoque praesens Capitulum generale more aliis Capitulis generalibus consueto, teneri reliquos Rdos D. abbates Vicariatus Inferioris Germaniae, qui in Capitulis generalibus non comparuerunt, refundere R. D. Vicario generali sumptus itineris pro rata. 62.  Ad petitionem RR. DD. Deputatorum ex Bohemia nomine totius sui Vicariatus factam, ab universo Capitulo generali cum gaudio et acclamatione in familiares totius Ordinis et suffragiorum participes assumpti sunt Serenissima Electoratus Saxoniae familia, Celsissimi quoque Principes Rmus D. Archiepiscopus Pragensis et Rmus D. Episcopus Olomucensis. 63.  Duo Vicarii generales Bohemiae assistentes, a Capitulo generali de 1738 sessione 16 suppressi, circumstantiis nunc exigentibus aliud, resumuntur, et pristinis in Vicariatu Bohemiae, ut ante, iuribus gaudeant. 64.  Propositis 3 ex Vicariatu Bohemiae religiosis laurea doctorali et totidem praerogativa Benemeritorum insigniendis, annuit Capitulum generale petitioni, et rei executionem relinquit Rmo D. N. post solutionem Capituli generalis. 65.  Monasterio quoque de Neocella, permissa est facultas celebrandi festum sancti Bernardi sub ritu duarum missarum maior. 12 iunii ; et monasterio de S. Corona festum sancti Leonardi sub ritu XII lectionum die 6 novembris. 66.  Quibus peractis perlectae sunt in Capitulo, cunctis audientibus, et revisae sessiones primae quatuor praesentis Capituli generalis. Post quae Rdi DD. Promotores petierunt inscribi registris epistolam quam legerunt huius tenoris. Monsieur Notre Révérendissime ! Pour respondre à la lettre qu’il vous a plu m’écrire, j’aurai l’honneur de vous dire, quant au premier chef que j’aurais pu dans la belle saison faire les visites de cette province de Normandie ; mais que la saison où nous sommes jointe aux trop mauvais chemins ne me permet pas de l’entreprendre. Quant à l’état des contributions, je ne pense vous en fournir aucun, n’ayant rien reçu depuis celuy que je vous ai envoyé, n’ayant fait aucune visite depuis, en ayant reconnu l’inutilité par l’inobservation de tous les reglements que peut y faire. Et je ne suis pas le seul qui par le motif a pris le mûr party. Je fais des vœux pour votre conservation et je suis avec profond respect, Monsieur Notre Révérendissime, de l’abbaye de Beaubec, le 25 février 1675, votre très humble et très obéissant serviteur fr. C. abbé de Beaubec. — Et sur l’enveloppe est écrit : A Monsieur, notre Révérendissime abbé général de Cisteaux à Cisteaux. Quo a Capitulo generali concesso, sessio est conclusa. 67.  Ad sonitum maioris campanae, hora tertia cum dimidia, vespertinis horis, convenerunt in Capitulum Rmus D. N. cum 28 abbatibus et 3 prioribus titularibus. Requirente D. Promotore ut confirmaretur actus quo abbas et conventus Portae coeli patrem suum immediatum agnoscant R. D. abbatem de Salemio, hoc praesens Capitulum generale dictum actum confirmavit et confirmat, perpetuo silentio partibus imposito et in actis suis inseri iussit tenoris sequentis. In nomine Domini. Amen. — Notum sit omnibus et singulis, quorum hoc nosse intererit, quod Rmus et Excellmus D. D. Anselmus II, regii, imperialis, exempti et consistorii monasterii Salemitani abbas, utriusque sacrae Caesareo Regiae et Apostolicae Maiestatis consiliarius actualis intimus, Portam coeli vulgo Thennenbach, nullius in dioecesi Constantiensi, anno 1760, die 26 iunii, iure paternitatis immediatae intenderit visitare, Rmus et Amplmus abbas de Thennenbach hoc ius impugnaverit omnemque actum praedicti iuris renuerit, eademque in pugna usque ad obitum suum perrexerit ; cum vero praefatus Rmus et Amplmus D. Salamitanus die 5 martii anni 1765, cum commissione speciali ab Illmo et Rmo D. abbate generali Cistercii, absque ullo iurium utrimque praetensorum praeiudicio, sibi data ad dictum monasterium Portam coeli quae, per obitum R. D. Benedicti I, 3*a* ianuarii 1765 vita functi, sese patre luxit destituta, praeses electionis abbatialis futurus advenisset et multa nobis ad unum omnibus praesentibus paternitatis Salemitanae documenta praeter alia originalia ipsum etiam primum originale illaesum traditionis Lucellensis, qua Porta coeli Salemitanis abbatibus in filiam data fuerat, exhibuisset, liberrimum simul nobis relinquens, ut capto maturae deliberationis consilio capitulariter statueremus, an Salemium pro patre agnoscere, ipsumque Excelmum [Excellmum] D. abbatem praesentem, qua patrem electioni praesidere, an in lite coepta pergere, et altefatum Exclmum Rmum ut Illmi D. Generalis pro hac vice commissarium habere vellemus, ac cum interea temporis sexto nempe martii anni currentis Excellmus Salemitanus litteras Cistercio datas accepisset ; iterum iterumque significantes Illmo D. N. generali gratissimum fore, si ipsa electionis faciendae occasione, haec de paternitate controversia componeretur, ac in Capitulum generale non decidenda, sed confirmanda traderetur, id tandem 7*a* martii dicti anni tum aequitatis tum pacis accelerandae studio coepimus et statuimus eumdem antefatum Excellmum Salemitanum capitulariter congregati accessimus, conclusum capitulare cum gaudio aperuimus patrem immediatum amantissimum salutavimus, illumque simul ut tamquam pater immediatus electioni futurae, die crastina, ab ipso Excellmo designata praesidere dignaretur, humillime invitavimus, factamque iamiam declarationem nostram ex corde repetivimus, quod abolitis et aeternae oblivioni traditis omnibus iniuriam redolentibus Excellmum D. D. Anselmum, omnesque eius successores canonice intrantes, ut veros patres immediatos Portae coeli perpetuis futuris temporibus agnoscere, et ut veri filii obedire promittamus, humiliter petentes, ut post impetratam hoc super transacto Capituli generalis confirmationem, visitationes ordinariae a Rmo D. Salemitano singulis sexenniis, tricennio visitationi Vicarii generalis provinciae pro tempore existentis, reservato iuxta *Chartam charitatis*, ut sumptibus monasteriorum, quantum fieri posset, non gravantibus fierent. Quam insinuationem a nobis factam cum Excellmus D. Salemitanus non absque magna gratia et bonitate prorsus singulari ratam, religiosisque mentibus dignam dilaudans gratam habuisset, ac spopondisset non tantum se horum confirmationem a Capitulo generali faciendam procuraturum, sed etiam visitationes non nisi paternas iuxta *Chartam charitatis*, charitate animorumque coordinationem spirantes, easque sumptibus moderatis peracturum, ita ut quindecim tantummodo ducatos, praeter discretiones ; in electionibus vero ducatos viginti, pariter non computatis discretionibus, mutuo consensu constituerit. Post item alias multas tenerrimae dilectionis contestationes ac sincerationes, se nullam sumptuum occasione visitationis quam anno 1760 in monasterio nostro intenderat factorum refusionem postulaturum, suo Deo ter optimo maximo laudes, nobis vero pacem et optatum controversiae finem dedimus. Ubi notandum adhuc ea quae paulo ante de ducatis respective 15 et 20 scripta sunt mutuo consensu sic esse intelligenda : ut praeter ac supra illos aureos etiam discretiones congruas Porta coeli velit facere, ut Rmus D. pater immediatus cum se insinuat Friburgo Thennebacum, et hinc illuc suis equis perducere, itemque eidem Rmo D. Patri immediato in adventu suo prandio aut coena in propria domo inservire. Acta sunt haec omnia in monasterio nostro de Porta coeli, anno Domini 1765, diebus 6 et 7 martii, subscripta vera nostris nominibus, maiorique conventus nostri sigillo corroborata ibidem die 10 eiusdem mensis et anni. Subscriptum Fr. Maurus neoelectus abbas ; Fr. Victorinus Landwehr, pro tempore prior ; Fr. Edmundus Hahlin pro tempore supprior ; Fr. Leopoldus Storp ; Fr. Constantinus Bucher ; Fr. Ferdinandus Troll ; Fr. Augustinus Wild ; Fr. Antonius Schwab ; Fr. Benedictus Glunk ; Fr. Bernardus Staedlin ; Fr. Aloysius Ibel ; Fr. Carolus Caspar ; Fr. Marquardus Kreiter ; Fr. Nivardus Borst ; Fr. Balthasarus Schmid ; Fr. Ioann. Baptista Knobloch ; Fr. Iudas Thaddeus Herb ; Fr. Iosephus Bader ; Fr. Ioachimus Lang ; Fr. Franciscus Salesius Briffon. Imposito hac de causa perpetuo silentio. Locus sigilli. Sequuntur sigillationes duorum notariorum. (Adsunt sigilla). Rmus D. N. commisit R. D. de Salemio ut abbatialem benedictionem conferret R. D. neoelecto abbati Portae coeli, sine praeiudicio R. D. Vicarii generalis. 68.  Ad requisitionem R. D. abbatis de Campo principum, unanimi voto conceditur communio suffragiorum Ordinis totius serenissimae familiae Bavariae ; item serenissimo et Rmo D. episcopo Frisingensi et Ratisbonensi. 69.  Conceditur R. D. abbati de Campo principum celebrari festum sancti Floriani et sanctae Edignae virginis, filiae Henrici regis Galliae, sub ritu duarum missarum. 70.  Ad petitionem RR. DD. Deputatorum, Congregationis Arragonum et Navarrae conceditur R. D. abbati Labacensi, ex vicario Congregationis, praerogativa et privilegia patrum provinciae, excepto duplici vestiario et dieta in Capitulo provinciali. 71.  Capitulum generale confirmat acta Capituli praecedentis de 1738, exceptis punctis quae reiecit magnum Consilium a Rege super quae recursus habeatur et deputentur abbates. 72.  Circa Congregationem Calabriae, Capitulum generale remittit iudicio Rmi D. N. 73.  Procuratores et abbates deputati apud S. Sedem : Rdi DD. abbates de Monteforti, procurator generalis in Curia, et de Sambucina. Pro Bruxellis, R. D. abbas de Molinis. Ad Regem christianissimum committit Rdos DD. abbates de Salemio et de Campo principum, et R. D. Procuratorem generalem in curia Galliae. 74.  Vult Capitulum generale ut responsiones ad Summum Pontificem ad serenissimos Reges et principes, a Rmo D. N. nomine totius Capituli scribantur. 75.  Computationum et visitationum relationes praesens generale Capitulum generale remittit pro Gallia ad comitia intermedia, pro extraneis vero regionibus ad proxime futurum eorum respective Capitulum nationale, sicut alia petita quae ad Rmum D. N. remissa sunt in praesenti Capitulo, ea tamen lege ut diffinitiones referantur ad proxime futurum generale Capitulum, vel Rmum D. N., ut approbentur vel infirmentur in plenaria Ordinis auctoritate, quam habet innatam. 76.  Nominationem et institutionem officiorum publicorum nunc vacantium, Capitulum generale remittit ad Rmum D. N., ad quam pertinet de iure positivo, activum et exclusivum eligendi, nominandi et instituendi dictos officiales publicos iuxta Ordinis statuta et decreta, *Breveque* Alexandri VII. Pariter remittit ad ipsum ordinationem communium novitiatuum. Denuo confirmat iam emanatum decretum, nempe quod Diffinitorium nihil decidere possit, quin prius in Capitulo fuerit notatum, Capitulumque generale habere ius sibi reservandi causas, quas iudicaverit sibi reservandas, et alias ad Diffinitorium remittendi diffiniendas. 77.  Finaliter praesens Capitulum declarat se finitum, terminatum et solutum. Deinde acta praesentis Capituli lecta sunt et intelligibili voce… Datum in capitulo Cistercii die 10 mensis maii anni 1765. Fr. Franciscus abbas generalis Cistercii ; Fr. Gregorius abbas Lucellensis ; Fr. Hieronymus abbas de Ebraco, per Sup. Germaniam Vic. gener. ; Fr. Anselmus abbas Salemii ; Fr. Stanislaus abbas de S. Benedicto ; Fr. Martinus abbas de S. Sulpitio ; Fr. Petrus abbas de Valcellis ; Fr. Wigandus abbas Waldsassensis ; Fr. Ioannes Iacobus abbas de Stamedio ; Fr. Dominicus abbas Campililiorum, Austriae et Styriae commissarius ; Fr. Hermannus abbas de Heisterbaco, per Infer. Germaniam Vicar. gener. ; Fr. Caietanus abbas Osseci in Bohemia ; Fr. Franciscus Aalbesa abbas S. Salvatoris Leyrensis ; Fr. Ioannes Chrysostomus, s. th. d. abbas de Sambucina, praeses utriusque Calabriae et Lucaniae ; Fr. Augustinus abbas de S. Urbano ; Fr. Augustinus abbas de Speciosa valle ; Fr. Bernardus abbas de Altaripa, m[anu] p[ropria] ; Fr. Bruno abbas de Molinis ; Fr. Stephanus abbas de Grandiprato ; Fr. Nicolaus abbas de Valle Dei ; Fr. Ioannes abbas de Geriponte ; Fr. Petrus abbas de Columba ; Fr. Martinus abbas de Campo principum in Bavaria ; Fr. Ludovicus abbas de Pinu ; Fr. Gasparus abbas de Maris stella in Helvetia ; Fr. Ioannes Baptista prior titularis de Directa valle ; Fr. Boulanger prior titularis de Leula ; Fr. Stephanus Iosephus Maria Moyria prior titularis de Gratia Nostrae Dominae et Procurator generalis in Curia Franciae ; Fr. Fortunatus abbas Plassii, Vicar. gener. in Bohemia ; Fr. Odo abbas Montisfortis, Procur. gener. apud S. Sedem necnon Vicar. gener. per universam Italiam. R. D. abbas de Pietate Dei Ramerus, uti omnibus sessionibus et deliberationibus praesens, et in cunctis deliberationibus votum et suffragium ediderit, et pluries invitatus subscribere recusavit praesens Capitulum generale, quod nos infrascripti notarii abbates Capituli generalis testamur, die et anno quo supra. Et sic terminatum est Capitulum generale. Sic signatum ; Fr. Fortunatus abbas Plassii, vic. gener. in Bohemia, Moravia et Lusatia, notarius Capituli generalis m[anu] p[ropria]. Fr. Odo abbas Montisfortis procur. gener. apud S. Sedem et per univers. Italiam et insulas adiacentes commissarius et gener. vicar. Notarius Capit. gener. m. p. 78.  Die 11 maii matutinis horis, congregato ad sonum maioris campanae Capitulo generali, lecta et publicata fuerunt acta eiusdem Capituli generalis per duos notarios ad pedes alternatim coram Rdis DD. abbatibus et aliis idem Capitulum generale constituentibus et ad illud deputatis, totoque venerabili conventu Cistercii in Capitulo Cistercii, ad mandatum Rmi D. N. A quo facta solemni et solita absolutione et dispensatione secundum formam indulgentiae s. m. Honorii Papae, et incepto hymno *Te Deum laudamus*, pulsantibus campanis omnes ad ecclesiam processerunt praefatum hymnum decantantes, et dicta collecta *Actiones nostras* ab eodem Rmo nostro, et accepta ab eo benedictione, discesserunt. Sic signati : Fr. Fortunatus abbas Plassii, vic. gener. Bohemiae, Movariae, Lusatiae, not. gen. Capit. ; Fr. Odo abbas Montisfortis procur. gen. Ord. Cist. apud S. Sedem et per univ. Italiam et insulas adiacentes commissarius et vic. gen. Not. Capit. gen. Ego infrascriptus fr. Alexander Denise, secretarius Rmi D. N. abbatis generalis Cistercii, necnon notarius ad pedes Capituli generalis testor, quod praesens transumptum [transsumptum] Capituli generalis de anno 1765 est suo originali omnimodo conforme, quod penes me habeo, deprompto ex archivis archicoenobii Cistercii, quorum fidem manu propria subscripsi et sigillum maius Capituli generalis apposui. — Actum Cistercii die 6a mensis iunii anno 1765. (sigillum inscript. Cap. gen.sub imag. B. V. sub extenso pallioexhibens abbates) Fr. *Denise**not. ad pedes Cap. gen.* 79.  Nota. Insperatus plane erat exitus iste Capituli generalis quatuor primis patribus et eorum adhaerentibus, unde Romam, Parisios, mox suos commissarios destinaverunt Rmus porro et Excellmus D. N. Salemitamus, ut hic supra videre est ; deputatus Parisiis per bimestre pervigil institit, illorumque technas elusit, ut ibi nihil proficientes ad supremum Burgundiae Senatum confugerint. Salemii reversus Rmus D. paulo post, scilicet 12 octobr. eodem anno 1765 ab Illmo D. N. generali Cistercii Divionem vocatus est, ubi diu noctuque orationi ac labori vixdum superabili insistens indefessa diligentia, opitulante Domino Divaque Virgine Matre sacri Ordinis nostri, sequentem pro Illmo D. N. generali contra primos filios victoriam obtinuit. 80.  Sententia Supremi Senatus Divionensis lata 18 martii 1766 in causa Ordinis Cisterciensis. Curia Supremi in Burgundia Senatus, non attenta interventione abbatis de Landa et aliorum abbatum abbatibus de Firmitate, Pontigniaco, Claravalle et Morimundo adhaerentium (quos inter primus et ad finem usque litis assistens erat R. D. Bernardus de Lenzburg, abbas Altae ripae in Helvetia). Habita vero ratione interventionis abbatis de Salem et aliorum abbatum abbati generali Cistercii adhaerentium dicit, iudicat : nullum esse abusum sive in decreto sessionis 3ae Capituli generalis de 1765, mense maio celebrati, quod quidem decretum concernit potestatem Capituli generalis Cisterciensis Ordinis (Huius decreti tenor est : ad pluralitatem suffragiorum conclusum est, non alias in diffinitorio decidendas esse quaestiones, quam quae prius a Capitulo notarentur diffiniendae, seu diiudicandae notarentur. Cap. gen. 1765 ; sess. 8). Sive in decreto illius confirmativo facto sessione ultima. (Istius tenor est iste : denuo confirmat iam emanatum decretum, nempe quod Diffinitorium nihil decidere possit, quin primo in Capitulo fuerit notatum. Capitulum generale habere ius reservandi causas, quas iudicaverit sibi reservandas, et alias ad Diffinitorium remittendi. Cap. gener. sess. 10 in fine) Sive in aliis eiusdem Capituli decretis, iis exceptis de quibus infra dicetur. Ius vero dicendo, iudicando de appellatione velut ab abusu facta per patres seu principalem advocatorum Bernardi (i.e. per quatuor primos Ordinis abbates de Firmitate, Pontigniaco, Claravalle et Morimundo, quorum Advocatus perorans erat D. Bernard) et Virelii (i.e. abbates quidam Galli, omnesque Poloni illis quatuor primariis adhaerentes pro quibus perorabat D. Virelius) contra decretum quod concernit nominationem et institutionem officialium publicorum et designationem communium novitiatuum (Decretum hoc tale est : Nominationem et institutionem officiorum publicorum nunc vacantium Capitulum generale remittit ad Rmum D. N., ad quem pertinet ius positivum, activum et exclusivum eligendi, nominandi et instituendi dictos officiales publicos iuxta Ordinis statuta et decreta, privilegia Alexandri VII. Pariter remittit ad ipsum ordinationem communium novitiatuum. Ibidem, sess. 10 ad finem). Procuratori generali dat actum, publicum testimonium, eiusmodi appellationis velut ab abusu de eodem decreto ab ipso interiectae, ac pronuntiat praedictum decretum esse abusivum. Pari modo ei Procuratori nostro generali Regis conceditur actus, publicum testimonium appellationis velut ab abusu per ipsum emissae contra decretum, quod spectat confirmationem actorum Capituli generalis anno 1738 celebrati et pronuntiat eadem Curia : illud decretum esse abusivum (Capitulum generale confirmat actum Capituli generalis praecedentis de 1738, exceptis punctis, quae reiecit Magnum Consilium a Rege super quae recursus habeatur ; ibidem sess. 10), quatinus in eo statuitur habendum esse recursum contra dispositiones sententiae a Magno Consilio Regis latae anno 1761 die 14 martii. Dat etiam Curia Procuratori generali Regis actum appellationis velut ab abusu per ipsum factae contra 2um decretum sessionis 3ae Capituli generalis 1738 celebrati et super eamdem appellationem iudicando. Dicit illud decretum esse abusivum quatinus prohibet ne in posterum ulla petitio vel requisitio fiat, nisi per ministerium, vocemque Promotorum (Decretum hoc his conceptum est verbis : Requirentibus Rdis D. Promotoribus…) (*sic desin. ms*) 